b'\n_START_ARTICLE_\nS\xc3\xb8ren Pind\n_START_SECTION_\nBaggrund\n_START_PARAGRAPH_\nS\xc3\xb8ren Pind blev f\xc3\xb8dt i 1969 i Herning som s\xc3\xb8n af tandl\xc3\xa6ge Torben Pind og fysioterapeut Jytte Pind. Han er student fra Bornholms Amtsgymnasium i 1988 og cand.jur. fra K\xc3\xb8benhavns Universitet i 1997._NEWLINE_Han var projektleder hos Waterfront Communications fra 1997 til 1998. Fra 1999 til 2005 var han manudukt\xc3\xb8r i statsret p\xc3\xa5 K\xc3\xb8benhavns Universitet. Den 15. februar 2008 indtr\xc3\xa5dte S\xc3\xb8ren Pind som kontaktdirekt\xc3\xb8r i IT-virksomheden Propeople.\n_START_SECTION_\nPolitisk karriere\n_START_PARAGRAPH_\nFolketingskandidat for Venstre p\xc3\xa5 Bornholm fra 1991 til 1998. I 1994 blev Pind valgt til Borgerrepr\xc3\xa6sentationen i K\xc3\xb8benhavn som kandidat for Venstres Ungdom. Pind blev i 1998 Danmarks indtil da yngste borgmester som 28-\xc3\xa5rig \xe2\x80\x93 en rekord der fire \xc3\xa5r senere blev sl\xc3\xa5et af partif\xc3\xa6llen Michael Aastrup Jensen, Randers._NEWLINE_Fra 1998 til 2005 var Pind bygge- og teknikborgmester. Ved valget i 2001 opn\xc3\xa5ede han valg p\xc3\xa5 Borgerrepr\xc3\xa6sentationens f\xc3\xb8rste mandat; ingen andre kandidater fik flere personlige stemmer end Pinds 22.108. _NEWLINE_Allerede i 2002 blev han opstillet som kandidat til Folketinget for Venstre i \xc3\x98sterbrokredsen og \xc3\x98stbanekredsen, og han blev valgt ved valget i februar 2005 med et personligt stemmetal p\xc3\xa5 4.442. \xc3\x98stre Storkreds omfattede kun dele af K\xc3\xb8benhavn og resultatet kan ikke umiddelbart sammenlignes med personlige stemmetal ved kommunalvalg._NEWLINE_Ved valget til Borgerrepr\xc3\xa6sentationen i november 2005 var Pind spidskandidat for Venstre. Hans kampagne, der ud over \xc3\xb8nsket om systemskifte fokuserede p\xc3\xa5 integrationsproblemerne i hovedstaden, f\xc3\xa6ngede ikke. Pind fik kun lidt over 19.000 personlige stemmer, og partiet Venstre gik fra 11 til 8 mandater i Borgerrepr\xc3\xa6sentationen. P\xc3\xa5 valgaftenen erkendte han f\xc3\xb8lelsesladet nederlaget og trak sig som partiets politiske leder i hovedstaden. Siden har han fokuseret p\xc3\xa5 arbejdet i Folketinget. _NEWLINE_S\xc3\xb8ren Pind har flere gange markeret sig som st\xc3\xb8tte for USAs udenrigspolitik og som beundrer af Ronald Reagan.  Han er (siden 2011) pr\xc3\xa6sident for Det Danske Ronald Reagan Selskab._NEWLINE_Pinds og en r\xc3\xa6kke andre unge liberales lancering af "ti liberale teser" skabte voldsom debat b\xc3\xa5de i partiet Venstre og i offentligheden. Teserne blev straks skudt ned af partiets ledelse anf\xc3\xb8rt af statsminister Anders Fogh Rasmussen.\n_START_SECTION_\nUdviklingsminister\n_START_PARAGRAPH_\nDen 23. februar 2010 blev S\xc3\xb8ren Pind udn\xc3\xa6vnt til Udv\xc3\xadklingsminister i Lars L\xc3\xb8kke Rasmussens VK-regering. Pind lovede straks at g\xc3\xb8re sit ministerium til et "frihedsministerium", ved bl.a. at fokusere p\xc3\xa5 demokrati og menneskerettigheder._NEWLINE_Pind blev hyldet af mange VU\'ere, da de nye ministre skulle pr\xc3\xa6senteres for dronningen. Pind er kritiseret for ikke at vide nok om sit ministeromr\xc3\xa5de, og for at ville f\xc3\xb8re en liberalistisk politik. Pinds ministerium udgav dog et udkast til en ny udviklingsstrategi i april 2010, der, selv om den havde liberalistiske forslag, blev modtaget positivt af mange danske NGOer.\n_START_SECTION_\nIntegrationsminister\n_START_PARAGRAPH_\n8. marts 2011 overtog Pind desuden posten som integrationsminister fra Birthe R\xc3\xb8nn Hornbech. I 2020-reformpakken fra for\xc3\xa5ret 2011 fik han indf\xc3\xb8rt en stramning af udvisningsreglerne for udl\xc3\xa6ndinge, der har beg\xc3\xa5et kriminalitet._NEWLINE_Efter Folketingsvalget 2011 tabte VK regeringsmagten og S\xc3\xb8rend Pind afgik med regeringen 3. oktober 2011.\n_START_SECTION_\nUdtalelser om afviste irakere\n_START_PARAGRAPH_\nDen 21. september 2009 skrev S\xc3\xb8ren Pind p\xc3\xa5 sin blog p\xc3\xa5 Berlingske Tidendes hjemmeside, at en af de 282 afviste irakiske asylans\xc3\xb8gere var d\xc3\xb8mt for overtr\xc3\xa6delse af straffelovens \xc2\xa7\xc2\xa7 216 og 222. Det f\xc3\xb8rte til en artikel i B.T. den 22. september under overskriften \xe2\x80\x9dAfvist iraker voldtog 14-\xc3\xa5rig\xe2\x80\x9d i avisen B.T., at en af de afviste asylans\xc3\xb8gere fra Irak var en p\xc3\xa6dofil voldt\xc3\xa6gtsmand. _NEWLINE_Den omtalte iraker blev identificeret som Mustafa Ahmed, hvis sag tidligere havde v\xc3\xa6ret omtalt i dagspressen. Pind blev beskyldt for at lyve af bl.a. Enhedslistens Johanne Schmidt Nielsen i et blogindl\xc3\xa6g p\xc3\xa5 Politiken. Ogs\xc3\xa5 Information bragte en kritisk artikel og Kirkeasyl tog afstand fra Pinds udtalelser._NEWLINE_Johanne Schmidt Nielsen bad i Folketingets Udvalg for Udl\xc3\xa6ndinge og Integration integrationsminister Birthe R\xc3\xb8nn Hornbech bekr\xc3\xa6fte, at Mustafa Ahmed ikke kunne betragtes som afvist asylans\xc3\xb8ger. Det kunne Birthe R\xc3\xb8nn Hornbech ikke bekr\xc3\xa6fte og svarede, at han faktisk var at betragte som afvist asylans\xc3\xb8ger._NEWLINE_Desuden linkede S\xc3\xb8ren Pind fra sin blog til det, der skulle v\xc3\xa6re et billede af voldt\xc3\xa6gtsforbryderen p\xc3\xa5 en blog p\xc3\xa5 TV2. Billedet forestillede en anden afvist asylans\xc3\xb8ger, Ali Nayef Rashool. S\xc3\xb8ren Pind fjernede umiddelbart derefter linket og understregede, at det ikke var ham selv, der havde p\xc3\xa5st\xc3\xa5et, at billedet forestillede Mustafa Ahmed.\n_START_SECTION_\nIndsats mod graffiti\n_START_PARAGRAPH_\nSom bygge- og teknikborgmester og ansvarlig for Stop Graffiti-kampagnen (senere \xc3\xa6ndret til Stop Vandalisme for at d\xc3\xa6kke bredere end blot graffiti) har S\xc3\xb8ren Pind arbejdet aktivt for at bek\xc3\xa6mpe graffiti som led i generel kriminalitetsbek\xc3\xa6mpelse ("teorien om knuste vinduer")._NEWLINE_S\xc3\xb8ren Pind er kommet med en r\xc3\xa6kke kontroversielle udtalelser om graffiti og er bl.a. blevet beskyldt for, i samarbejde med K\xc3\xb8benhavns Kommunes graffiti-konsulent Lennart Faust, at f\xc3\xb8re "korstog" ved at fastholde, at al graffiti var direkte forbundet med kriminalitet, samt at 80\xc2\xa0% af malernes sprayd\xc3\xa5ser var stj\xc3\xa5lne._NEWLINE_Pind har for\xc3\xa5rsaget, at den internationale graffitifestival Meeting of Styles blev aflyst i K\xc3\xb8benhavn, fordi den ville f\xc3\xb8re til mere graffiti i byen. Andre politikere mente, det var kulturcensur.\n_START_SECTION_\nInvolvering i Teglholmen-sagen\n_START_PARAGRAPH_\nI februar 2007 oplyste byggekoncernen NCC socialdemokratiske medlemmer af K\xc3\xb8benhavns Borgerrepr\xc3\xa6sentation om deres mistanke i en sag om byggetilladelse til et NCC-byggeri p\xc3\xa5 K\xc3\xb8benhavns Havn. NCC p\xc3\xa5stod, at et medlem af Borgerrepr\xc3\xa6sentationen fra partiet Venstre havde presset koncernen for modydelser for en lettere sagsbehandling. Medlemmet blev identificeret som Jesper Schou Hansen. Han skulle i f\xc3\xb8lge det p\xc3\xa5st\xc3\xa5ede p\xc3\xa5 vegne af S\xc3\xb8ren Pind have presset NCC for penge, der skulle anvendes til S\xc3\xb8ren Pinds valgkamp. Pind har ben\xc3\xa6gtet det og har anklaget NCC for selv at have tilbudt kampagnefinansiering mod stemmer i planl\xc3\xa6gningsudvalget for en byggetilladelse. Sagen f\xc3\xb8rte, efter politiet havde foretaget en efterforskning, ikke til nogen form for sigtelser.\n_START_SECTION_\nTerrorangrebene i Norge\n_START_PARAGRAPH_\nEfter Terrorangrebene i Norge 22. juli 2011, hvor otte blev dr\xc3\xa6bt af en bilbombe i regeringskvarteret i Oslo og 69 unge blev myrdet i massakren p\xc3\xa5 Ut\xc3\xb8ya, sammenlignede Pind p\xc3\xa5 sin facebook-side terrorhandlingerne med protesterne mod tr\xc3\xa6f\xc3\xa6ldingen i \xc3\x98sterild Klitplantage.\n_START_SECTION_\nBogudgivelser, medieoptr\xc3\xa6den og netv\xc3\xa6rk\n_START_PARAGRAPH_\nS\xc3\xb8ren Pind har skrevet b\xc3\xb8gerne Friheden Duer Til Alt Godt i 2002,K\xc3\xa6re S\xc3\xb8ren \xe2\x80\x94 en brevveksling om det nye Danmarks kurs mod afgrunden sammen med S\xc3\xb8ren Krarup i 2003 og Lise N\xc3\xb8rgaard \xe2\x80\x94 et portr\xc3\xa6t i 2005. I 2004 udgav han sammen med Pelle Voigt cd\'en Fra i dag - Aznavour p\xc3\xa5 dansk._NEWLINE_S\xc3\xb8ren Pind har gennem en \xc3\xa5rr\xc3\xa6kke medvirket i det popul\xc3\xa6re radioprogram Mads og Monopolet._NEWLINE_I tv-serien Pind og Holdt i USA rejste S\xc3\xb8ren Pind og foredragsholderen Jacob Holdt som et umage par rundt i USA. Den f\xc3\xb8rste r\xc3\xa6kke af programmer i tv-serien blev vist i 2012 p\xc3\xa5 DR og blev \xc3\xa5ret efter fulgt op af en ny r\xc3\xa6kke programmer.\n_START_SECTION_\nTrivia\n_START_PARAGRAPH_\nS\xc3\xb8ren Pind fik som et\xc3\xa5rig fjernet h\xc3\xb8jre \xc3\xb8je og har glas\xc3\xb8je._NEWLINE_S\xc3\xb8ren Pind er medlem af VL-gruppe 2 som er et netv\xc3\xa6rk for virksomhedsledere. S\xc3\xb8ren Pind er det eneste folketingsmedlem i denne gruppe._NEWLINE_S\xc3\xb8ren Pind deltog i m\xc3\xb8der af Bilderberggruppen, en lukket elit\xc3\xa6r klub, som g\xc3\xa5r ind for globalisering, i 2016 og 2017.'